CELEX: 32015D2055
Language: da
Date: 2015-11-10 00:00:00
Title: Kommissionens gennemførelsesafgørelse (EU) 2015/2055 af 10. november 2015 om betingelserne for fastlæggelse af programmet for nødvaccination af kvæg mod lumpy skin disease i Grækenland og om ændring af gennemførelsesafgørelse (EU) 2015/1500 (meddelt under nummer C(2015) 7671) (EØS-relevant tekst)

17.11.2015   
            
            
               DA
            
            
               Den Europæiske Unions Tidende
            
            
               L 300/31
            
         KOMMISSIONENS GENNEMFØRELSESAFGØRELSE (EU) 2015/2055
   af 10. november 2015
   om betingelserne for fastlæggelse af programmet for nødvaccination af kvæg mod lumpy skin disease i Grækenland og om ændring af gennemførelsesafgørelse (EU) 2015/1500
   
      
         (meddelt under nummer C(2015) 7671)
      
   
   (Kun den græske udgave er autentisk)
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked (1), særlig artikel 9, stk. 4,
   under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked (2), særlig artikel 10, stk. 4,
   under henvisning til Rådets direktiv 92/119/EØF af 17. december 1992 om generelle fællesskabsforanstaltninger til bekæmpelse af visse dyresygdomme samt om specifikke foranstaltninger vedrørende blæreudslæt hos svin (3), særlig artikel 19, stk. 1, litra a). stk. 3, litra a) og stk. 6,
   under henvisning til Rådets direktiv 2002/99/EF af 16. december 2002 om dyresundhedsbestemmelser for produktion, tilvirkning, distribution og indførsel af animalske produkter til konsum (4), særlig artikel 4, stk. 3, og
   ud fra følgende betragtninger:
   
               (1)
            
            
               Ved direktiv 92/119/EØF er der indført generelle foranstaltninger til bekæmpelse af visse dyresygdomme. Disse omfatter foranstaltninger, der skal træffes i tilfælde af mistanke om og bekræftelse af lumpy skin disease på en bedrift, foranstaltninger, der skal træffes i spærrezoner, og andre supplerende foranstaltninger til bekæmpelse af sygdommen. Foranstaltningerne omfatter ligeledes regler vedrørende nødvaccination i tilfælde af et udbrud af lumpy skin disease som et supplement til andre bekæmpelsesforanstaltninger.
            
         
               (2)
            
            
               Den 20. august 2015 underrettede de græske myndigheder Kommissionen om to udbrud af lumpy skin disease på kvægbedrifter med ca. 200 kreaturer i Feres-området i den regionale enhed Evros i Grækenland. Disse udbrud udgør den første forekomst af lumpy skin disease i Unionen.
            
         
               (3)
            
            
               For at forhindre spredning til andre dele af Grækenland, til andre medlemsstater og til tredjelande vedtog Kommissionen Kommissionens gennemførelsesafgørelse (EU) 2015/1423 (5), som forbyder flytning og afsendelse af kvæg og sæd heraf samt markedsføring af visse animalske produkter fra den regionale enhed Evros.
            
         
               (4)
            
            
               På baggrund af yderligere oplysninger om den epidemiologiske situation i Grækenland blev de midlertidige beskyttelsesforanstaltninger erstattet af de mere komplekse beskyttelsesforanstaltninger, der er fastlagt i Kommissionens gennemførelsesafgørelse (EU) 2015/1500 (6).
            
         
               (5)
            
            
               Endvidere informerede Grækenland den 10. september 2015 Kommissionen om 24 bekræftede og 17 formodede udbrud af lumpy skin disease på bedrifter, som ligger i de beskyttelses- og overvågningszoner, som er oprettet i den regionale enhed Evros.
            
         
               (6)
            
            
               Endvidere underrettede Grækenland den 27. september 2015 Kommissionen om et udbrud af lumpy skin disease i den sydøstlige del af den regionale enhed Xanthi og igen den 2. oktober 2015 om et nyt udbrud af lumpy skin disease i den regionale enhed Kavala, som ligger vest for den regionale enhed Xanthi.
            
         
               (7)
            
            
               Den 7. oktober 2015 underrettede de græske myndigheder desuden Kommission om et udbrud af lumpy skin disease i en kvægbedrift i den regionale enhed Limnos.
            
         
               (8)
            
            
               I tilfælde af et udbrud af lumpy skin disease giver artikel 19 i direktiv 92/119/EØF mulighed for at anvende vaccination mod denne sygdom.
            
         
               (9)
            
            
               Den 26. august 2015 forelagde Grækenland Kommissionen et program for nødvaccination mod lumpy skin disease af kvæg holdt på bedrifter i den regionale enhed Evros i Grækenland. Programmet indeholdt oplysninger om den geografiske og administrative afgrænsning af vaccinationsområdet, antallet af bedrifter og dyr, som skal vaccineres, og et tidspunkt for, hvornår vaccinationerne bør være afsluttet, samt omstændighederne, der har ført til beslutningen om at gennemføre foranstaltningerne.
            
         
               (10)
            
            
               I overensstemmelse med en videnskabelig udtalelse fra Den Europæiske Fødevaresikkerhedsautoritet (EFSA) om lumpy skin disease (7) er kun levende svækkede vacciner mod lumpy skin disease kommercielt tilgængelige. Udtalelsen beskriver den svækkede virus-vaccine mod lumpy skin disease af Neethling-stammen som yderst effektiv til forebyggelse af sygelighed. Da homologe vacciner mod lumpy skin disease er mere effektive end vacciner baseret på svækkede fårekoppe-virus, anbefales det, at de anvendes, såfremt de er tilgængelige hos vaccineproducenterne, som udelukkende opererer uden for Unionen.
            
         
               (11)
            
            
               Der er ingen vaccine mod lumpy skin disease med markedsføringstilladelse i Unionen. Nødvaccination i overensstemmelse med artikel 19 i direktiv 92/119/EØF kan derfor kun udføres i overensstemmelse med artikel 8 i Europa-Parlamentets og Rådets direktiv 2001/82/EF (8), som tillader medlemsstaterne midlertidigt at anvende vacciner uden markedsføringstilladelse i tilfælde af alvorlige epizootier, som det er tilfældet med lumpy skin disease.
            
         
               (12)
            
            
               I overensstemmelse med artikel 19, stk. 6, i direktiv 92/119/EØF informerede Grækenland den 5. september 2015 Kommissionen om anskaffelsen af et tilstrækkeligt antal homologe vacciner mod lumpy skin disease og påbegyndelsen af nødvaccinationer i beskyttelses- og overvågningszoner i den regionale enhed Evros i henhold til vaccinationsprogrammet beskrevet i betragtning 9. Endvidere informerede de græske myndigheder den 27. september og den 2. oktober 2015 Kommissionen om deres beslutning om at indføre vaccination af kvæg holdt på bedrifter i de regionale enheder Rodopi, Xanthi og Kavala i overensstemmelse med vaccinationsprogrammet, som blev forelagt den 26. august 2015.
            
         
               (13)
            
            
               Formålet med denne afgørelse er at definere, på hvilke betingelser Grækenland bør gennemføre nødvaccination. Den hurtige spredning af lumpy skin disease i Grækenland udgør en risiko for andre dele af Grækenlands område og for nabolandene. Derfor har denne afgørelse også til formål at styrke sygdomsbekæmpelsesforanstaltningerne, som anvendes i Grækenland, ved at begrænse flytningen af uvaccineret kvæg, som er ældre end tre måneder, til andre bedrifter inden for det område, der er omfattet af restriktioner. Denne aldersbegrænsning muliggør nødvendig flytning af unge kalve til andre bedrifter med henblik på videre opdræt i en periode efter fødslen, hvor de ikke effektivt kan immuniseres. Det er samtidig nødvendigt at tillade flytning af uvaccinerede dyr direkte til slagterier inden for det område, der er omfattet af restriktioner.
            
         
               (14)
            
            
               Det område, hvor vaccination mod lumpy skin disease skal gennemføres, kan dække hele spærrezonen, som er defineret i gennemførelsesafgørelse (EU) 2015/1500, og som er opført i bilaget til nævnte gennemførelsesafgørelse.
            
         
               (15)
            
            
               Den første vaccinationsrunde skal gennemføres så snart som muligt og ikke senere end den 31. oktober 2015 og den 30. november 2015 i henholdsvis den regionale enhed Evros og de regionale enheder Rodopi, Xanthi og Kavala. I tilfælde af yderligere udbrud i andre regionale enheder skal vaccinationerne i den berørte regionale enhed være gennemført senest to måneder efter bekræftelsen af det første udbrud af lumpy skin disease i denne regionale enhed, forudsat at vaccinerne er tilgængelige. Fordi Grækenlands bekæmpelsesforanstaltningers succes også afhænger af bekæmpelsesforanstaltningernes succes i et tilgrænsende tredjeland, som meddelte om udbrud af lumpy skin disease tæt på dem i Grækenland, kan det være nødvendigt at vaccinere afkom af vaccineret kvæg og at revaccinere kvæg i det berørte område. Anvendelsesperioden for denne afgørelse om vaccination mod lumpy skin disease i Grækenland er derfor sat til slutningen af 2016.
            
         
               (16)
            
            
               Risikoen for spredning af sygdommen fra vaccinerede dyr og produkter deraf er forskellig fra de risici, der er forbundet med uvaccinerede dyr og dyr, der muligvis er i inkubation. Det er derfor nødvendigt at fastsætte betingelser for flytning af vaccineret kvæg og for markedsføring af produkter fremstillet af sådanne dyr.
            
         
               (17)
            
            
               Viden om lumpy skin disease er ufuldstændig. Vaccineret kvæg er beskyttet mod kliniske tegn, men ikke nødvendigvis mod infektion, og ikke alle vaccinerede dyr opnår en beskyttende immunitet. Derfor skal det være muligt at sende sådanne dyr direkte til omgående slagtning på slagterier beliggende på Grækenlands område efter en periode på mindst 28 dage efter vaccinationen.
            
         
               (18)
            
            
               Fersk kød og tilberedt kød deraf samt kødprodukter, der har været underkastet en ikke-specifik behandling, kan derfor udgøre en ikke ubetydelig risiko for at sprede lumpy skin disease. Derfor er det berettiget at begrænse markedsføringen af fersk kød, tilberedt kød og kødprodukter deraf til Grækenlands område, såfremt sådant fersk kød, tilberedt kød og kødprodukter er forsynet med et særligt mærke, som ikke er ovalt og ikke kan forveksles med sundhedsmærket for fersk kød som fastsat i afsnit I, kapitel III, i bilag I til Europa-Parlamentets og Rådets forordning (EF) nr. 854/2004 (9) og identifikationsmærket for tilberedt kød og kødprodukter bestående af eller indeholdende kød af kvæg som fastsat i afsnit I i bilag II til Europa-Parlamentets og Rådets forordning (EF) nr. 853/2004 (10).
            
         
               (19)
            
            
               En særlig behandling af kødprodukter i en hermetisk lukket beholder til en Fo-værdi på mindst tre og en behandling, der er beskrevet i del A, punkt 1.1-1.5, i bilag IX til Rådets direktiv 2003/85/EF (11), af mælk og mejeriprodukter inaktiverer dog lumpy skin disease-virus tilstrækkeligt i sådanne produkter bestemt til konsum, og derfor bør det være tilladt at markedsføre sådan mælk og sådanne mejeriprodukter på hele Grækenlands område og i andre medlemsstater og at afsende det til tredjelande.
            
         
               (20)
            
            
               Gennemførelsesafgørelse (EU) 2015/1500 bør derfor ændres.
            
         
               (21)
            
            
               Foranstaltningerne i denne afgørelse er i overensstemmelse med udtalelse fra Den Stående Komité for Planter, Dyr, Fødevarer og Foder —
            
         VEDTAGET DENNE AFGØRELSE:
   Artikel 1
   1.   Foruden de foranstaltninger, Grækenland har truffet i overensstemmelse med artikel 4, 5 og 10 i direktiv 92/119/EØF, kan Grækenland gennemføre nødvaccination mod lumpy skin disease af kvæg holdt på bedrifter beliggende i området, som er angivet i bilag I, på de vilkår, som er angivet i bilag II.
   2.   Programmet, som Grækenland forelagde Kommissionen den 26. august 2015 for nødvaccination mod lumpy skin disease af kvæg holdt på bedrifter i området, som er angivet i bilag I, godkendes.
   3.   Enhver flytning til andre medlemsstater af kvæg, som er vaccineret mod lumpy skin disease, forbydes.
   4.   Enhver flytning til andre medlemsstater af kvæg, som er yngre end seks måneder og ikke vaccineret mod lumpy skin disease, men født af moderdyr, som er vaccinerede mod lumpy skin disease, forbydes.
   Artikel 2
   Grækenland skal træffe de nødvendige foranstaltninger for at overholde denne afgørelse og skal underrette Kommissionen og medlemsstaterne i overensstemmelse med artikel 19, stk. 5, i direktiv 92/119/EØF.
   Artikel 3
   I gennemførelsesafgørelse (EU) 2015/1500 foretages følgende ændringer:
   
               1)
            
            
               Artikel 1, stk. 3, udgår.
            
         
               2)
            
            
               Artikel 4, stk. 1, affattes således:
               »1.   Uanset forbuddet i artikel 3, stk. 1, litra a), kan den kompetente myndighed tillade afsendelse af kvæg og vildtlevende drøvtyggere i fangenskab fra bedrifter i spærrezonen til et slagteri beliggende i andre dele af Grækenland, forudsat at:
               
                           a)
                        
                        
                           dyrene siden fødslen eller i de sidste 28 dage har opholdt sig på en bedrift, hvor der i den pågældende periode ikke er foretaget officiel indberetning af noget tilfælde af lumpy skin disease
                        
                     
                           b)
                        
                        
                           dyrene er blevet klinisk undersøgt ved pålæsning og ikke viste nogen kliniske symptomer på lumpy skin disease
                        
                     
                           c)
                        
                        
                           dyrene med henblik på omgående slagtning transporteres direkte uden standsninger eller aflæsninger
                        
                     
                           d)
                        
                        
                           slagteriet er udpeget af den kompetente myndighed til dette formål
                        
                     
                           e)
                        
                        
                           den kompetente myndighed på slagteriet, er blevet underrettet af den kompetente myndighed på afsendelsesstedet om, at dyrene vil blive sendt til slagteriet, og underretter den kompetente myndighed på afsendelsesstedet om deres ankomst
                        
                     
                           f)
                        
                        
                           dyrene ved ankomsten til slagteriet holdes og slagtes adskilt fra andre dyr inden for mindre end 36 timer
                        
                     
                           g)
                        
                        
                           dyrene, som påtænkes flyttet
                           
                                       i)
                                    
                                    
                                       enten ikke blev vaccineret mod lumpy skin disease og er blevet holdt på bedrifter
                                       
                                                   —
                                                
                                                
                                                   hvor vaccination ikke blev foretaget, og som ligger uden for beskyttelses- og overvågningszoner, eller
                                                
                                             
                                                   —
                                                
                                                
                                                   hvor vaccination blev foretaget, og som ligger uden for beskyttelses- og overvågningszoner, og en karenstid på mindst syv dage efter vaccination er gået, eller
                                                
                                             
                                                   —
                                                
                                                
                                                   som ligger i en overvågningszone, som har været opretholdt i mere end 30 dage som følge af forekomst af yderligere sygdomstilfælde, eller
                                                
                                             
                                 
                                       ii)
                                    
                                    
                                       blev vaccineret mod lumpy skin disease mindst 28 dage før flytningen og kommer fra en bedrift, hvor alle modtagelige dyr er blevet vaccineret mindst 28 dage før den påtænkte flytning.«
                                    
                                 
                     
         
               3)
            
            
               Artikel 5 affattes således:
               »Artikel 5
               Undtagelse fra forbuddet mod markedsføring af fersk kød og tilberedt kød af kvæg og vildtlevende drøvtyggere
               1.   Uanset forbuddet i artikel 3, stk. 2, litra a) og c), kan den kompetente myndighed tillade markedsføring uden for spærrezonen af fersk kød, bortset fra andre spiselige slagtebiprodukter end lever, og tilberedt kød heraf samt friske huder og skind fremstillet af kvæg og vildtlevende drøvtyggere:
               
                           a)
                        
                        
                           der har været holdt på bedrifter i spærrezonen, der ikke var omfattet af restriktioner i overensstemmelse med direktiv 92/119/EØF, eller
                        
                     
                           b)
                        
                        
                           der er blevet slagtet eller nedlagt før den 21. august 2015, eller
                        
                     
                           c)
                        
                        
                           der er omhandlet i artikel 4, stk. 1.
                        
                     Den kompetente myndighed sikrer, at det ferske kød, bortset fra andre spiselige slagtebiprodukter end lever, og tilberedt kød heraf samt friske huder og skind som omhandlet i første afsnit ikke afsendes til andre medlemsstater eller tredjelande.
               2.   Den kompetente myndighed tillader kun afsendelse til andre medlemsstater af sendinger af fersk kød og tilberedt kød fremstillet af sådant fersk kød af kvæg, der har været holdt og er blevet slagtet uden for spærrezonen, såfremt sådant kød og tilberedt kød blev produceret, opbevaret og håndteret uden at komme i kontakt med kød og tilberedt kød, som ikke må afsendes til andre medlemsstater, og sendingerne ledsages af et officielt sundhedscertifikat, jf. bilaget til Kommissionens forordning (EF) nr. 599/2004 (12), idet del II skal indeholde følgende erklæring:
               
                  »Fersk kød eller tilberedt kød, der er i overensstemmelse med Kommissionens gennemførelsesafgørelse (EU) 2015/1500 af 7. september 2015 om visse beskyttelsesforanstaltninger over for lumpy skin disease i Grækenland«
               
               
                  (12)  Kommissionens forordning (EF) nr. 599/2004 af 30. marts 2004 om en model for certifikat og erklæring om kontrol i forbindelse med samhandel inden for Fællesskabet med dyr og animalske produkter (EUT L 94 af 31.3.2004, s. 44).«"
						
            
         
               4)
            
            
               Artikel 6 affattes således:
               »Artikel 6
               Undtagelse fra forbuddet mod markedsføring af kødprodukter, der består af eller indeholder kød af kvæg og vildtlevende drøvtyggere
               1.   Uanset forbuddet i artikel 3, stk. 2, litra a), kan den kompetente myndighed tillade markedsføring af kødprodukter, som er fremstillet i spærrezonen af fersk kød af kvæg og vildtlevende drøvtyggere:
               
                           a)
                        
                        
                           der har været holdt på bedrifter i spærrezonen, der ikke var omfattet af restriktioner i overensstemmelse med direktiv 92/119/EØF, eller
                        
                     
                           b)
                        
                        
                           der er blevet slagtet eller nedlagt før den 21. august 2015, eller
                        
                     
                           c)
                        
                        
                           der er omhandlet i artikel 4, stk. 1, eller
                        
                     
                           d)
                        
                        
                           der har været holdt og er blevet slagtet uden for spærrezonen.
                        
                     2.   Den kompetente myndighed tillader markedsføring af kødprodukter som omhandlet i stk. 1, som overholder betingelserne i litra a), b) eller c) i nævnte stykke, udelukkende på Grækenlands område, forudsat at kødprodukterne har været underkastet en ikke-specifik behandling, der sikrer, at kødprodukternes snitflade ikke længere har fersk køds karakteristika.
               Den kompetente myndighed sikrer, at kødprodukter som omhandlet i første afsnit ikke afsendes til andre medlemsstater eller tredjelande.
               3.   Den kompetente myndighed tillader kun afsendelse af sendinger af kødprodukter fremstillet af fersk kød af de dyr, som er angivet i stk. 1, litra a); b) og c), til andre medlemsstater, forudsat at kødprodukterne har undergået en særlig behandling i en hermetisk lukket beholder til en Fo-værdi på mindst tre og ledsages af et officielt sundhedscertifikat, jf. bilaget til forordning (EF) nr. 599/2004, idet del II skal indeholde følgende erklæring:
               
                  »Kødprodukter, der er i overensstemmelse med Kommissionens gennemførelsesafgørelse (EU) 2015/1500 af 7. september 2015 om visse beskyttelsesforanstaltninger over for lumpy skin disease i Grækenland«.
               
               4.   Den kompetente myndighed tillader kun afsendelse til andre medlemsstater af sendinger af kødprodukter fremstillet af fersk kød af de dyr, som er omhandlet i stk. 1, litra d), forudsat at kødprodukterne har undergået en ikke-specifik behandling, der sikrer, at kødprodukternes snitflade ikke længere har fersk køds karakteristika, og ledsages af et officielt sundhedscertifikat, jf. bilaget til forordning (EF) nr. 599/2004, idet del II skal indeholde følgende erklæring:
               
                  »Kødprodukter, der er i overensstemmelse med Kommissionens gennemførelsesafgørelse (EU) 2015/1500 af 7. september 2015 om visse beskyttelsesforanstaltninger over for lumpy skin disease i Grækenland«.«
               
            
         
               5)
            
            
               Artikel 7 affattes således:
               »Artikel 7
               Undtagelse fra forbuddet mod afsendelse og markedsføring af mælk og mejeriprodukter
               1.   Uanset forbuddet i artikel 3, stk. 2, litra b), kan den kompetente myndighed tillade markedsføring af mælk til konsum fra kvæg, som holdes på bedrifter i spærrezonen, og mejeriprodukter fremstillet heraf, forudsat at mælken og mejeriprodukterne har undergået en behandling, der er beskrevet i del A, punkt 1.1-1.5, i bilag IX til Rådets direktiv 2003/85/EF (13).
               2.   Den kompetente myndighed tillader kun afsendelse til andre medlemsstater af sendinger af mælk og mejeriprodukter fra kvæg, der holdes på bedrifter i spærrezonen, såfremt mælken og mejeriprodukterne er beregnet til konsum, har undergået behandlingen nævnt i stk. 1, og sendingerne ledsages af et officielt sundhedscertifikat, jf. bilaget til forordning (EF) nr. 599/2004, idet del II skal indeholde følgende erklæring:
               
                  »Mælk eller mejeriprodukter, der er i overensstemmelse med Kommissionens gennemførelsesafgørelse (EU) 2015/1500 af 7. september 2015 om visse beskyttelsesforanstaltninger over for lumpy skin disease i Grækenland«
               
               
                  (13)  Rådets direktiv 2003/85/EF af 29. september 2003 om EF-foranstaltninger til bekæmpelse af mund- og klovesyge, om ophævelse af direktiv 85/511/EØF og beslutningerne 89/531/EØF og 91/665/EØF og om ændring af direktiv 92/46/EØF (EUT L 306 af 22.11.2003, s. 1).«"
						
            
         
               6)
            
            
               Overskriften til artikel 8 affattes således:
               »Artikel 8
               Særlig mærkning af fersk kød, tilberedt kød og kødprodukter som omhandlet i artikel 5, stk. 1, og artikel 6, stk. 2«
            
         
               7)
            
            
               Datoen i artikel 12 ændres til »31. december 2016«.
            
         
               8)
            
            
               Bilaget erstattes af teksten i bilag III til nærværende afgørelse.
            
         Artikel 4
   Denne afgørelse er rettet til Den Hellenske Republik.
   
      Udfærdiget i Bruxelles, den 10. november 2015.
      
         
            På Kommissionens vegne
         
         Vytenis ANDRIUKAITIS
         
            Medlem af Kommissionen
         
      
   
   
      (1)  EFT L 395 af 30.12.1989, s. 13.
   
      (2)  EFT L 224 af 18.8.1990, s. 29.
   
      (3)  EFT L 62 af 15.3.1993, s. 69.
   
      (4)  EFT L 18 af 23.1.2003, s. 11.
   
      (5)  Kommissionens gennemførelsesafgørelse (EU) 2015/1423 af 21. august 2015 om visse midlertidige beskyttelsesforanstaltninger over for lumpy skin disease i Grækenland (EUT L 222 af 25.8.2015, s. 7).
   
      (6)  Kommissionens gennemførelsesafgørelse (EU) 2015/1500 af 7. september 2015 om visse beskyttelsesforanstaltninger over for lumpy skin disease i Grækenland og om ophævelse af gennemførelsesafgørelse (EU) 2015/1423 (EUT L 234 af 8.9.2015, s. 19).
   
      (7)  EFSA Journal 2015;13(1):3986 (73 s.).
   
      (8)  Europa-Parlamentets og Rådets direktiv 2001/82/EF af 6. november 2001 om oprettelse af en fællesskabskodeks for veterinærlægemidler (EFT L 311 af 28.11.2001, s. 1).
   
      (9)  Europa-Parlamentets og Rådets forordning (EF) nr. 854/2004 af 29. april 2004 om særlige bestemmelser for tilrettelæggelsen af den offentlige kontrol af animalske produkter til konsum (EUT L 139 af 30.4.2004, s. 206).
   
      (10)  Europa-Parlamentets og Rådets forordning (EF) nr. 853/2004 af 29. april 2004 om særlige hygiejnebestemmelser for animalske fødevarer (EUT L 139 af 30.4.2004, s. 55).
   
      (11)  Rådets direktiv 2003/85/EF af 29. september 2003 om EF-foranstaltninger til bekæmpelse af mund- og klovesyge, om ophævelse af direktiv 85/511/EØF og beslutningerne 89/531/EØF og 91/665/EØF og om ændring af direktiv 92/46/EØF (EUT L 306 af 22.11.2003, s. 1).
   
      BILAG I
      
         Grækenland:
      
      Følgende regionale enheder i Grækenland:
      
                  —
               
               
                  Den regionale enhed Evros
               
            
                  —
               
               
                  Den regionale enhed Kavala
               
            
                  —
               
               
                  Den regionale enhed Limnos
               
            
                  —
               
               
                  Den regionale enhed Rodopi
               
            
                  —
               
               
                  Den regionale enhed Xanthi.
               
            
   
      BILAG II
      
         Betingelser for at anvende nødvaccination til bekæmpelse og udryddelse af lumpy skin disease i henhold til artikel 19 i direktiv 92/119/EØF
      
      
                  1.
               
               
                  Fastlæggelse af det geografiske område, hvori der skal foretages nødvaccination
               
               
                  Vaccinationszonen skal ligge i det område, som er fastsat i bilag I.
                  I vaccinationszonen gælder de restriktioner, som er fastsat i denne afgørelse og i gennemførelsesafgørelse (EU) 2015/1500, jf. dog artikel 10 i direktiv 92/119/EØF.
               
            
                  2.
               
               
                  Art af og alder på de dyr, der skal vaccineres
               
               
                  Alle kreaturer uafhængigt af køn, alder og drægtighedsstatus eller produktiv status vaccineres i den første runde af vaccinationer som fastsat i punkt 3.
                  Afkom af vaccineret kvæg skal vaccineres i overensstemmelse med producentens anvisninger i en alder af mindst fire måneder.
               
            
                  3.
               
               
                  Vaccinationskampagnens varighed
               
               
                  Den første runde af vaccinationer i den regionale enhed Evros skal være afsluttet senest den 31. oktober 2015.
                  Den første runde af vaccinationer i de regionale enheder Rodopi, Xanthi og Kavala skal være afsluttet senest den 30. november 2015.
                  Den første runde af vaccinationer i andre af de regionale enheder, som er opført i bilag I, skal være afsluttet så snart som muligt og ikke senere end to måneder efter bekræftelsen af det første udbrud i den pågældende regionale enhed.
               
            
                  4.
               
               
                  Særlige restriktioner for dyr og produkter deraf
               
               
                  Uanset hvilke andre foranstaltninger der kan være truffet i spærrezonen som fastsat i gennemførelsesafgørelse (EU) 2015/1500, må dyr ældre end 90 dage ikke flyttes til en anden bedrift, medmindre de er blevet vaccineret og regelmæssigt revaccineret mindst 28 dage før flytningen.
                  Når de 28 dage efter vaccination er udløbet, finder de i gennemførelsesafgørelse (EU) 2015/1500 fastlagte foranstaltninger vedrørende flytning af vaccineret kvæg og markedsføring af produkter fra vaccineret kvæg anvendelse, medmindre andet er fastsat i bestemmelserne i artikel 10 i direktiv 92/119/EØF.
                  Uvaccinerede dyr kan flyttes med henblik på direkte slagtning til et slagteri beliggende inden for det område, der er omfattet af restriktioner. En karensperiode på syv dage efter vaccination i besætningen skal overholdes, før uvaccinerede dyr fra bedrifter, hvor der er blevet vaccineret, sendes til slagtning, medmindre der er tale om nødslagtning.
                  Uvaccineret afkom, som er yngre end seks måneder og født af moderdyr, som blev vaccineret mindst 28 dage inden kælvning, må flyttes til en anden bedrift beliggende inden for spærrezonen.
               
            
                  5.
               
               
                  Særlig registrering af de vaccinerede dyr
               
               
                  For hvert vaccinerede kreatur skal den kompetente myndighed indføre detaljer om vaccinationen i den særlige onlinedatabase, som er forbundet med den centrale database, som er oprettet i overensstemmelse med Europa-Parlamentets og Rådets forordning (EF) nr. 1760/2000 (1).
                  Optegnelserne skal sikre en forbindelse mellem det vaccinerede moderdyr og afkommet.
               
            
                  6.
               
               
                  
                     Andre forhold i forbindelse med nødvaccinationen
                  
               
            
                  6.1.
               
               
                  Overvågningsområde i Grækenland omkring vaccinationszonen
               
               
                  Et overvågningsområde på mindst 10 km rundt om vaccinationszonen som opført i punkt 1 skal indføres, hvor der føres intensivt tilsyn, og hvor flytningen af kvæg er underlagt kontrol foretaget af den kompetente myndighed.
                  Kvæg, som ikke er vaccineret mod lumpy skin disease, og som holdes på bedrifter beliggende i overvågningsområdet omkring vaccinationszonen, må ikke forlade bedrifterne, før en karensperiode på mindst syv dage er gået, efter at vaccinationerne på bedrifter beliggende i vaccinationszonen i en afstand af mindre end 10 km er afsluttet.
               
            
                  6.2.
               
               
                  Tidsrum for opretholdelsen af de foranstaltninger, der anvendes i zonerne, som er oprettet i overensstemmelse med artikel 10 i direktiv 92/119/EØF og gennemførelsesafgørelse (EU) 2015/1500
               
               
                  Foranstaltningerne, som anvendes i vaccinationszonen, forbliver i kraft, indtil de ophæves i overensstemmelse med artikel 19, stk. 6, i direktiv 92/119/EØF.
               
            
                  6.3.
               
               
                  Gennemførelse af vaccinationskampagnen
               
               
                  Vaccination udføres af en embedsmand fra den kompetente myndighed eller en privatpraktiserende dyrlæge, som er udpeget og under tilsyn af den kompetente myndighed.
                  Dyr, som holdes på bedrifter beliggende i beskyttelses- og overvågningszonerne og i områder, som grænser op til andre medlemsstater og regionale enheder i Grækenland, hvor der ikke er lumpy skin disease, bør vaccineres først.
                  Der skal være truffet foranstaltninger til at undgå spredning af eventuel virus. Restmængder af vaccine skal returneres til det sted, hvor vaccinen er udleveret, med en skriftlig angivelse af, hvor mange dyr der er vaccineret, og hvor mange doser der er anvendt.
               
            
                  6.4.
               
               
                  Den vaccine, der skal anvendes
               
               
                  Homolog levende svækket virusvaccine mod lumpy skin disease (Neethling-stammen), »Lumpy Skin Disease Vaccine For Cattle«, Onderstepoort Biological Products, South Africa.
                  Alternativt: Levende svækket virusvaccine mod lumpy skin disease (SIS-typen), »Lumpyvax«, MSD Animal Health, Intervet, South Africa.
                  Vaccinen skal anvendes i overensstemmelse med producentens anvisninger og artikel 8 i direktiv 2001/82/EF under tilsyn af de centrale kompetente myndigheder.
               
            
                  6.5.
               
               
                  Statusrapporter og endelige rapporter
               
               
                  En statusrapport om gennemførelsen af programmet forelægges for Kommissionen og medlemsstaterne i overensstemmelse med artikel 19, stk. 5, i direktiv 92/119/EØF.
                  En detaljeret rapport om afslutningen af programmet forelægges for Kommissionen og medlemsstaterne i overensstemmelse med artikel 19, stk. 5, i direktiv 92/119/EØF, før restriktionerne omhandlet i punkt 6.1-6.2 ophæves.
               
            
         (1)  Europa-Parlamentets og Rådets forordning (EF) nr. 1760/2000 af 17. juli 2000 om indførelse af en ordning for identifikation og registrering af kvæg og om mærkning af oksekød og oksekødsprodukter og om ophævelse af Rådets forordning (EF) nr. 820/97 (EFT L 204 af 11.8.2000, s. 1).
   
   
      BILAG III
      Bilaget til gennemførelsesforordning (EU) 2015/1500 affattes således:
      
         
            »BILAG
            
               Grækenland:
            
            Følgende regionale enheder i Grækenland:
            
                        —
                     
                     
                        Den regionale enhed Evros
                     
                  
                        —
                     
                     
                        Den regionale enhed Kavala
                     
                  
                        —
                     
                     
                        Den regionale enhed Limnos
                     
                  
                        —
                     
                     
                        Den regionale enhed Rodopi
                     
                  
                        —
                     
                     
                        Den regionale enhed Xanthi.«